Uredba Komisije (ES) št. 1334/2002

z dne 23. julija 2002

o določitvi podrobnih pravil za izvajanje Uredbe Sveta (ES) št. 1638/98 v zvezi s programi dela organizacij gospodarskih subjektov v oljčnem sektorju za tržni leti 2002/03 in 2003/04

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 1638/98 z dne 20. julija 1998 o spremembi Uredbe št. 136/66/EGS o vzpostavitvi skupne ureditve trga za olja in masti [1], kakor je bila spremenjena z Uredbo (ES) št. 1513/2001 [2], in zlasti druge alinee prvega pododstavka člena 4a(3) in člena 4a(4) Uredbe,

ob upoštevanju naslednjega:

(1) Člen 4a(1) Uredbe (ES) št. 1638/98 določa, da lahko skladno z od 1. novembra 2002 veljavno skupno ureditvijo trga za olja in masti, države članice proizvajalke oljčnega olja zadržijo, kadar je to primerno in v okviru določenih meja, del pomoči, predvidene za proizvajalce oljčnega olja ali namiznih oljk, za zagotavljanje finančnih sredstev Skupnosti za programe dela priznanih organizacij gospodarskih subjektov. Treba je določiti, da se zadevni programi dela nanašajo le na tržni leti 2002/03 in 2003/04 v skladu z Uredbo Sveta št. 136/66/EGS z dne 22. septembra 1966 o vzpostavitvi skupne ureditve trga za olja in masti [3], kakor je nazadnje spremenjena z Uredbo (ES) št. 1513/2001.

(2) Za zagotavljanje učinkovitosti priznanih organizacij gospodarskih subjektov v oljčnem sektorju morajo imeti priznane organizacije različnih kategorij gospodarskih subjektov močan vpliv v sektorju oljčnega olja ali namiznih oljk, z zagotovitvijo, da so te organizacije dovolj velike, da lahko dosegajo gospodarsko pomembne rezultate. Države članice bi morale glede na lokalne razmere določiti dodatne pogoje za odobritev, da se zagotovi ustrezna zmogljivost priznanih organizacij.

(3) Za zagotavljanje učinkovitega upravljanja sistema priznanih organizacij gospodarskih subjektov v oljčnem sektorju je treba določiti predpise za postopke in skrajne roke za priznanje teh organizacij, merila za izbiro njihovih programov dela in načine plačila finančnih sredstev Skupnosti.

(4) Za zagotavljanje splošne doslednosti pri dejavnostih priznanih organizacij gospodarskih subjektov v oljčnem sektorju je treba določiti vrste dejavnosti, ki so upravičene do finančnih sredstev Skupnosti, in merila za izbor programov dela. Vendar pa bi bilo treba zadevnim državam članicam omogočiti, da določijo dodatne pogoje za pridobitev pomoči, da bi lahko dejavnosti boljše prilagodile dejanskemu stanju v oljčnem sektorju v državi.

(5) Da bi omogočili pravočasen začetek dela, je treba organizacijam gospodarskih subjektov v oljčnem sektorju omogočiti, da dobijo predujem za odobrena finančna sredstva Skupnosti pod pogojem, da se položi varščina v skladu s pogoji, določenimi z Uredbo Komisije (EGS) št. 2220/85 z dne 22. julija 1985 o določitvi skupnih podrobnih pravil za izvajanje sistema varščin za kmetijske proizvode [4], kakor je bila nazadnje spremenjena z Uredbo (ES) št. 1932/1999 [5].

(6) Zaradi nemotenega izvajanja pravil o organizacijah gospodarskih subjektov v oljčnem sektorju bi morale zadevne države članice pripraviti načrt za nadzor in določiti sistem sankcij za kakršne koli storjene nepravilnosti. Treba je tudi predvideti, da organizacije gospodarskih subjektov obvestijo o rezultatih svojega dela nacionalne organe v zadevnih državah članicah, oni pa obvestijo Komisijo.

(7) Ukrepi, predvideni s to uredbo, so v skladu z mnenjem Upravljalnega odbora za olja in masti –

SPREJELA NASLEDNJO UREDBO:

Člen 1

Namen in opredelitev pojmov

1. Ta uredba določa podrobna pravila za izvajanje člena 4a(1) Uredbe (ES) št. 1638/98 za tržni leti 2002/03 in 2003/04 v zvezi s priznanjem in programi dela v tem členu navedenih organizacij proizvajalcev in njihovih združenj, medpanožnih organizacij ter drugih organizacij gospodarskih subjektov v sektorju oljčnega olja in namiznih oljk.

2. V tej uredbi:

(a) "organizacija gospodarskih subjektov v oljčnem sektorju" pomeni organizacijo ali združenje skladno s členom 4a(1) Uredbe (ES) št. 1638/98;

(b) "regionalno območje" pomeni območje, kakor je opredeljeno v Prilogi k Uredbi Komisije (ES) št. 2366/98 [6], in območje, ki ga sestavlja preostalo ozemlje zadevne države članice proizvajalke. V Italiji veljajo za regionalna območja tudi naslednja:

- Ligurija, Piedmont in Valle d’Aosta ali

- Lombardija, Trentino-Alto Adige, Veneto in Friuli-Venezia Giulia ali

- Umbrija, Marche in Emilia-Romagna ali

- Basilicata ali

- Sardinija ali

- Abruzzi in Molise.

Člen 2

Pogoji za priznanje organizacij gospodarskih subjektov v oljčnem sektorju

1. Države članice priznajo tiste organizacije gospodarskih subjektov v oljčnem sektorju, ki se zavežejo, da bodo dovolile kakršenkoli nadzor, predviden v tej uredbi, in ki izpolnjujejo določene pogoje.

2. Za različne vrste organizacij gospodarskih subjektov v oljčnem sektorju veljajo pogoji iz odstavka 1, ki so navedeni v točkah (a), (b), (c) in (d), pri čemer lahko zadevna država članica zviša najmanjše možno število članov in druga merila o najnižji možni velikosti, in pogoje, ki so jih po potrebi določili pristojni nacionalni organi v zvezi z obratovalnimi zmogljivostmi, razpoložljivimi sredstvi in nadzorom nad organizacijami gospodarskih subjektov v oljčnem sektorju.

(a) Organizacije proizvajalcev morajo sestavljati izključno pridelovalci oljk, ki niso člani nobene druge organizacije proizvajalcev, priznane v skladu s to uredbo, ki je prejela proizvodno pomoč skladno s členom 5 Uredbe št. 136/66/EGS za predpreteklo tržno leto ali je vložila prijavo pridelka za tekoče tržno leto; in

(i) imajo vsaj 2500 včlanjenih pridelovalcev ali

(ii) predstavljajo 2 % pridelovalcev oljk ali povprečne proizvodnje oljčnega olja ali namiznih oljk v zadevnih regionalnih območjih.

(b) združenja organizacij proizvajalcev morajo sestavljati izključno organizacije proizvajalcev, priznane v skladu s točko (a), ki niso del nobenega drugega združenja organizacij proizvajalcev, priznanega v skladu s to uredbo, in

(i) imajo včlanjenjih vsaj 10 organizacij, ustanovljenih v različnih regionalnih območjih v zadevni državi članici,

(ii) ali predstavljajo vsaj 15 % povprečne proizvodnje oljčnega olja ali namiznih oljk v tej državi članici.

(c) druge organizacije gospodarskih subjektov v oljčnem sektorju morajo sestavljati izključno gospodarskih subjekti v oljčnem sektorju, ki niso člani nobene druge organizacije, priznane v skladu s točko (c), in so v preteklem tržnem letu dosegle vsaj 50 % svojih prihodkov iz predelave oljk ali prodaje oljčnega olja ali namiznih oljk ali so tržile več kakor 5000 ton oljčnega olja ali več kakor 1000 ton namiznih oljk in imajo najmanj:

(i) 20 včlanjenih gospodarskih subjektov, ki tržijo ali predelajo skupno količino več kakor 15000 ton oljčnega olja ali 3000 ton namiznih oljk, ali

(ii) 15 % povprečne proizvodnje oljčnega olja ali namiznih oljk v zadevni državi članici.

(d) medpanožne organizacije, ki so jih v smislu člena 4a(2) Uredbe (ES) št. 1638/98 priznale države članice, v katerih opravljajo svoje dejavnosti in ki zagotavljajo obširno in uravnoteženo zastopanost vseh gospodarskih dejavnosti, povezanih s proizvodnjo, predelavo in trženjem oljčnega olja in/ali namiznih oljk;

3. Brez poseganja v člen 10(1) te uredbe veljajo organizacije gospodarskih subjektov v oljčnem sektorju, odobrene v skladu s členom 20c Uredbe št. 136/66/EGS, njihova združenja in druge organizacije gospodarskih subjektov v oljčnem sektorju, priznane s strani države članice, ki predloži program dela v skladu s členom 5, za priznane v skladu s to uredbo, kadar izpolnjujejo merila iz odstavkov 1 in 2.

Člen 3

Postopek priznanja organizacij gospodarskih subjektov v oljčnem sektorju

1. Za priznanje morajo organizacije gospodarskih subjektov v oljčnem sektorju do roka, ki ga določi država članica, najpozneje pa do 31. marca 2003, vložiti zahtevek, iz katerega je razvidno, da izpolnjujejo pogoje, določene v členu 2.

2. V dveh mesecih po mesecu vložitve popolnega zahtevka država članica prizna organizacijo gospodarskih subjektov v oljčnem sektorju, ki prejme številko odobritve.

3. Priznanje se zavrne, začasno odloži ali nemudoma prekliče, če organizacija gospodarskih subjektov v oljčnem sektorju ne izpolni pogojev za priznanje ali je pristojni nacionalni organ zoper njo sprožil postopek zaradi nepravilnosti glede na to uredbo.

Člen 4

Dejavnosti, ki so upravičene do finančnih sredstev Skupnosti

1. Dejavnosti, ki so upravičene do finančnih sredstev Skupnosti v skladu s členom 4a Uredbe (ES) št.1638/98 (v nadaljnjem besedilu "upravičene dejavnosti") na področju spremljanja trga in upravljanja v sektorju oljčnega olja in namiznih oljk, so:

(a) zbiranje podatkov o sektorju in trgu, v skladu z zahtevami glede metode, geografske zastopanosti in natančnosti, ki jih določi pristojni nacionalni organ;

(b) izdelava študij, zlasti o vsebinah, ki so povezane z drugimi dejavnostmi, predvidenimi v programu dela zadevne organizacije gospodarskih subjektov.

2. Upravičene dejavnosti na področju izboljševanja vplivov na okolje, ki jih ima pridelava oljk, so:

(a) skupno izvajanje ukrepov za vzdrževanje nasadov oljk z visoko okoljsko vrednostjo, ki jim grozi opustitev, v skladu s pogoji, ki jih na podlagi objektivnih meril določi pristojni nacionalni organ, zlasti glede območij, ki bi lahko bila upravičena, ter površine in najmanjšega možnega števila proizvajalcev oljčnega olja, ki morajo biti za učinkovito delovanje vključeni v te ukrepe;

(b) razvoj dobre kmetijske prakse pri pridelavi oljk v skladu z okoljskimi merili, prilagojenimi lokalnim razmeram, razširjanje te prakse med pridelovalci oljk in spremljanje in nadzor njene praktične uporabe;

(c) praktični prikaz tehnik gojenja oljk, namenjenih varstvu okolja in ohranjanju podeželja;

(d) vključevanje okoljskih podatkov v geografski informacijski sistem (GIS) iz člena 2 Uredbe (ES) št. 1638/98.

3. Upravičene dejavnosti na področju izboljšanja kakovosti proizvodnje oljčnega olja in namiznih oljk so:

(a) izboljšanje pogojev za pridelavo (zlasti z nadzorovanjem oljčne muhe), pridelavo, dobavo in skladiščenje oljk pred predelavo, v skladu s tehničnimi zahtevami, ki jih določi pristojni nacionalni organ;

(b) izboljšanje pogojev za skladiščenje in uporabo ostankov pri proizvodnji oljčnega olja in namiznih oljk;

(c) tehnična podpora predelovalni industriji oljčnega olja v povezavi s kakovostjo proizvodov;

(d) ustanavljanje in izboljšanje laboratorijev za analizo deviških oljčnih olj.

4. Upravičene dejavnosti na področju sledljivosti, certificiranja in varstva kakovosti oljčnega olja in namiznih oljk so:

(a) vzpostavljanje in upravljanje sistemov, ki omogočajo sledljivost proizvodov od pridelovalca oljk do pakiranja in označevanja v skladu z zahtevami, ki jih določi pristojni nacionalni organ;

(b) vzpostavljanje in upravljanje sistemov za potrjevanje kakovosti na podlagi sistema analize tveganja in preverjanja kritičnih točk v skladu s tehničnimi merili, ki jih je sprejel pristojni nacionalni organ;

(c) vzpostavljanje in upravljanje sistemov za nadzor skladnosti z normativi za potrjevanje pristnosti, kakovosti in trženja oljčnega olja in namiznih oljk, danih v promet, v skladu s strokovnimi zahtevami, ki jih določi pristojni nacionalni organ.

5. Naslednje dejavnosti niso upravičene do finančnih sredstev Skupnosti v skladu s členom 4a Uredbe (ES) št. 1638/98:

(a) dejavnosti, ki prejemajo finančna sredstva Skupnosti, ki niso predvidena v členu 4a Uredbe (ES) št. 1638/98;

(b) dejavnosti, ki so namenjene neposrednemu povečanju proizvodnje ali vključujejo povečanje skladiščnih ali predelovalnih zmogljivosti;

(c) dejavnosti, ki so povezane z odkupom ali skladiščenjem oljčnega olja ali namiznih oljk ali vplivajo na njihove cene;

(d) dejavnosti, povezane s tržno promocijo oljčnega olja ali namiznih oljk;

(e) dejavnosti, povezane z znanstvenim raziskovanjem.

6. Države članice lahko sprejmejo dodatne pogoje, s katerimi podrobneje opredelijo upravičene dejavnosti iz odstavkov 1 in 4 tega člena, ne da bi pri tem onemogočile izvajanje ali predstavitev dejavnosti na teh področjih.

Člen 5

Programi dela organizacij izvajalcev v oljčnem sektorju

1. Programi dela, upravičeni do finančnih sredstev Skupnosti v skladu s členom 4a(1) Uredbe (ES) št. 1638/98, zajemajo dejavnosti, kakor so navedene v členu 4 te uredbe in se izvedejo med 1. novembrom 2002 in 31. oktobrom 2004.

2. Vsaka organizacija gospodarskih subjektov v oljčnem sektorju, ki je priznana v skladu s to uredbo, lahko vloži zahtevek za finančna sredstva Skupnosti za en sam program dela do roka, ki ga določi država članica, vendar najpozneje do 31. marca 2003.

Zahtevek mora vsebovati:

(a) podrobnosti o zadevni organizaciji gospodarskih subjektov;

(b) podatke o merilih za izbor iz člena 6(1);

(c) opis, obrazložitev in časovni razpored predlaganih dejavnosti;

(d) predvidene izdatke, razdeljene po posameznih dejavnostih in področjih dejavnosti iz člena 4, pri čemer se ločeno navedejo režijski stroški, ki ne smejo preseči 2 % skupnega zneska, in druge glavne vrste stroškov;

(e) načrt financiranja po področjih dejavnosti iz člena 4, v katerem so navedena predvsem finančna sredstva Skupnosti, za katera se vlaga zahtevek, ter, kadar je to primerno, finančni prispevki gospodarskih subjektov in nacionalni prispevek;

(f) opis kvantitativnih in kvalitativnih kazalcev učinkovitosti, ki omogočijo naknadno oceno programa;

(g) dokazilo, da je bila položena bančna varščina za znesek, ki je enak vsaj 5 % zahtevanih finančnih sredstev Skupnosti;

(h) kadar je to ustrezno, zahtevek za predujem v skladu s členom 8;

(i) izjavo zadevne organizacije, da za programske dejavnosti niso bila odobrena nobena druga finančna sredstva Skupnosti;

(j) za medpanožne organizacije in združenja organizacij proizvajalcev podatke o organizacijah gospodarskih subjektov, odgovornih za dejansko izvajanje dejavnosti pod-izvajalcev v njihovih programih;

(k) za organizacije gospodarskih subjektov v oljčnem sektorju, ki so del združenja proizvajalcev ali medpanožne organizacije, potrdilo, da dejavnosti, predvidene v njihovih programih, niso zajete v nobenem drugem zahtevku za finančna sredstva Skupnosti v skladu s to uredbo.

Člen 6

Izbor programov dela

1. Države članice izberejo programe dela na podlagi naslednjih meril:

(a) splošna kakovost programa in njegova usklajenost s cilji in prednostnimi nalogami oljčnega sektorja na zadevnem območju, kakor jih je določila država članica;

(b) zadostna finančna sredstva zadevne organizacije gospodarskih subjektov za izvajanje predlaganih dejavnosti;

(c) velikost območja, vključenega v program dela;

(d) razmerje med zneskom finančnih sredstev Skupnosti, za katera je bil vložen zahtevek, in obsegom proizvodnje oljk, ki so jo prodali člani zadevne organizacije gospodarskih subjektov;

(e) raznolikost gospodarskih razmer na zadevnem območju, ki se upoštevajo v programu dela;

(f) obstoj različnih področij dejavnosti in obseg finančnega prispevka gospodarskih subjektov.

Države članice upoštevajo porazdelitev zahtevkov po različnih vrstah organizacij gospodarskih subjektov v oljčnem sektorju iz člena 2 in razširjenost pridelovanja oljk na vsakem območju.

2. Države iz izbirnega postopka izključijo vse programe dela, ki so nepopolni ali vsebujejo netočne podatke ali vsebujejo eno od neupravičenih dejavnosti iz člena 4(5).

3. Države članice najpozneje do 31. maja 2003 odobrijo programe dela, ki so jim dodelile ustrezna nacionalna finančna sredstva. Države članice o tem obvestijo vpletene organizacije gospodarskih subjektov.

Dokončna odobritev programa dela je lahko pogojena z vključitvijo sprememb, za katere država članica meni, da so potrebne.

Če predlagani program dela ni izbran, država članica takoj sprosti varščino iz člena 5(2)(g).

Člen 7

Spremembe programov dela

Organizacije gospodarskih subjektov v oljčnem sektorju lahko v skladu s postopkom, ki ga določi država članica, vložijo zahtevek za spremembo svojega že odobrenega programa dela na enem od področij dejavnosti iz člena 4, če to ne vključuje kakršnega koli povišanja finančnih sredstev.

Zahtevku za spremembo se priloži spremna dokumentacija, v kateri so navedeni razlogi, vrsta in posledice predlaganih sprememb.

Člen 8

Predujmi

1. Organizacija gospodarskih subjektov v oljčnem sektorju, ki je vložila zahtevek v skladu s členom 5(2)(h), prejme v skladu s pogoji iz odstavka 2 tega člena predujem, ki znaša največ 90 % prispevka Skupnosti, predvidenega za zadevno obdobje za odobreni program dela.

2. Država članica izplača v mesecu po odobritvi zadevnega programa dela zadevni organizaciji gospodarskih subjektov eno tretjino zneska iz odstavka 1, po 16. oktobru 2003 pa še ostali dve tretjini potem, ko preveri, ali je bila prva tranša predujma dejansko porabljena.

3. Izplačila iz odstavka 2 so odvisna od pologa varščine s strani zadevnih organizacij gospodarskih subjektov v skladu z Uredbo (EGS) št. 2220/85 v višini 110 % zaprošenega predujma. Glavna zahteva v smislu člena 20 navedene uredbe je izvajanje ukrepov, navedenih v odobrenem programu dela.

4. Zadevne organizacije gospodarskih subjektov lahko do roka, ki ga določi država članica, vendar najpozneje do 31. marca 2004, vložijo zahtevek za sprostitev varščine iz odstavka 3 do zneska, ki ustreza polovici dejanskih nastalih izdatkov. Država članica določi, katera spremna dokumentacija mora biti priložena k zahtevku, in jo preveri, ter sprosti varščine, ki ustrezajo zadevnim izdatkom, najpozneje v drugem mesecu po mesecu, v katerem je bil vložen zahtevek.

Člen 9

Izplačilo finančnih sredstev Skupnosti

1. Za izplačilo finančnih sredstev Skupnosti v skladu s členom 4a Uredbe (ES) št. 1638/98 ali, kadar je to primerno, preostanka sredstev, vložijo organizacije gospodarskih subjektov v oljčnem sektorju do roka, ki ga določi država članica, vendar najpozneje do 31. januarja 2005, zahtevek za plačilo pri pristojnem nacionalnem organu.

Pri zahtevkih, vloženih po tem roku, se zadevna finančna sredstva Skupnosti znižajo za 1 % na zamujeni delovni dan. Zahtevki, vloženi po 25. februarju 2005, se ne sprejmejo.

2. Da bi bili zahtevki iz odstavka 1 sprejeti, jim je treba priložiti:

(a) spremno dokumentacijo, ki dokazuje:

(i) nastale izdatke v zadevnem obdobju;

(ii) kadar je to primerno, plačilo finančnih prispevkov gospodarskih subjektov in zadevne države članice;

(b) zbirno poročilo, ki vsebuje:

(i) opis dela, izvedenega v skladu s programom, razdeljenega po področjih dejavnosti, navedenih v členu 4;

(ii) kadar je to primerno, obrazložitev in finančne posledice razlik med predvidenim in dejansko izvedenimi ukrepi;

(iii) oceno rezultatov na podlagi kazalcev, določenih v členu 5(2)(f).

3. Za dejavnosti, zaključene do 31. oktobra 2004, za katere je bilo plačilo opravljeno po tem roku, se finančna sredstva Skupnosti znižajo za 1 % na zamujeni dan v prvih 30 dneh zamude, potem pa za 2 % na vsak nadaljnji dan zamude.

4. V treh mesecih po mesecu vložitve popolnega zahtevka iz odstavka 1 in po preučitvi dokumentacije iz odstavka 2 ter opravljenih pregledih iz člena 10 države članice izplačajo finančna sredstva Skupnosti in sprostijo ustrezno varščino.

Člen 10

Pregledi in sankcije

1. Države članice preverijo, ali so izpolnjeni pogoji za dodelitev finančnih sredstev Skupnosti, zlasti glede upoštevanja pogojev priznanja, izvajanja odobrenih programov dela, dejansko nastalih izdatkov in finančnih prispevkov zadevnih gospodarskih subjektov v oljčnem sektorju. Zato izvajajo naključne preglede, določene na podlagi analize tveganja, ki zajemajo vsaj 30 % organizacij proizvajalcev v oljčnem sektorju in vse druge organizacije gospodarskih subjektov v oljčnem sektorju, ki prejemajo finančna sredstva Skupnosti v skladu s to uredbo.

2. Države članice podrobneje opredelijo ali, kadar je to primerno, določijo sistem sankcij, ki se uporabijo za nepravilnosti v skladu s to uredbo. Te sankcije morajo biti učinkovite, sorazmerne kršitvi in odvračilne ter morajo za najhujše primere vključevati odvzem priznanja in denarne kazni v višini vsaj dvakratnega zneska finančnih sredstev Skupnosti, v zvezi s katerimi je bila storjena kršitev.

3. V okviru sistema nadzorov iz odstavka 1 se za vsako organizacijo gospodarskih subjektov v oljčnem sektorju, za katero je bil opravljen pregled, odpre poseben spis. V teh spisih so dokazila o opravljenih preverjanjih in pregledih ter, kadar je to primerno, podatki o odkritih nepravilnostih in uporabljenih sankcijah.

Člen 11

Sporočila držav članic

1. Najpozneje do 31. decembra 2002 države članice proizvajalke oljčnega olja sporočijo Komisiji nacionalne izvedbene predpise, ki zadevajo zlasti:

(a) pogoje za priznanje organizacij gospodarskih subjektov iz člena 2(2),

(b) dodatne zahteve in pogoje v zvezi z upravičenimi dejavnostmi iz člena 4(1), (2), (3), (4) in (6) te uredbe,

(c) cilje in prednostne naloge oljčnega sektorja iz člena 6(1)(a),

(d) ureditve sistema predujmov iz člena 8 in, kadar je to primerno, sistema za izplačilo nacionalnih finančnih sredstev,

(e) nadzorne ukrepe in sankcije iz člena 10.

2. Države članice posredujejo Komisiji podatke o priznanih organizacijah gospodarskih subjektov v oljčnem sektorju in o odobrenih programih dela ter njihovih značilnostih, razdeljene po vrstah organizacij proizvajalcev iz člena 2 te uredbe, po področjih dejavnosti iz člena 4 te uredbe in po regionalnih območjih, ter zneske sredstev, zadržanih v skladu s členom 4a(1) Uredbe (ES) št. 1638/98 za tržni leti 2002/03 in 2003/04 do 30. junija 2003.

3. Države članice predložijo Komisiji poročilo o izvajanju te uredbe najpozneje do 30. aprila 2005, ki vključuje vsaj naslednje podatke:

(a) število financiranih programov, prejemnikov, območij, stiskalnic, predelovalnih objektov in zadevnih količin olja in namiznih oljk;

(b) značilnosti izvedenih ukrepov na vsakem od področij dejavnosti iz člena 4;

(c) kakršna koli neskladja med predvidenimi in dejansko izvedenimi ukrepi;

(d) opis in oceno rezultatov predvsem na podlagi ocen programov dela iz tretje alinee člena 9(2)(b)(iii);

(e) opis opravljenih nadzorov in predlagane ter uporabljene sankcije v skladu s členom 10;

(f) izdatke po programih in področjih dejavnosti iz člena 4 ter finančne prispevke Skupnosti, nacionalne finančne prispevke in finančne prispevke gospodarskih subjektov.

Člen 12

Začetek veljavnosti

Ta uredba začne veljati sedmi dan po objavi v Uradnem listu Evropskih skupnosti.

Uporablja se od 1. novembra 2002.

Ta uredba je v celoti zavezujoča in se neposredno uporablja v vseh državah članicah.

V Bruslju, 23. julija 2002

Za Komisijo

Franz Fischler

Član Komisije

[1] UL L 210, 28.7.1998, str. 32.

[2] UL L 201, 26.7.2001, str. 4.

[3] UL 172, 30.9.1966, str. 3025/66.

[4] UL L 205, 3.8.1985, str. 5.

[5] UL L 240, 10.9.1999, str. 11.

[6] UL L 293, 31.10.1998, str. 50.

--------------------------------------------------